विजिलेंस ने बैसाखी की छुट्टी के दिन भी बुलाया, अत्याचार सहने को तैयार हूं
जालंधर लोकसभा उपचुनाव से पहले पंजाब कांग्रेस ने एकजुट होने का संदेश दिया है। जालंधर सीट से प्रदेश कांग्रेस की उम्मीदवार कर्मजीत कौर के नामांकन की तरह ही पंजाब कांग्रेस की समूची लीडरशिप आज दोबारा एक साथ सामने आएगी।
पंजाब के पूर्व CM चरणजीत चन्नी ने आम आदमी पार्टी (AAP) सरकार पर आरोप लगाया कि वे मेरी हत्या करवा सकते हैं। चन्नी से आय से अधिक संपत्ति के मामले में विजिलेंस को पूछताछ करनी है।
चंडीगढ़ स्थित पंजाब कला भवन में चरणजीत चन्नी ने कहा, 'विजिलेंस ने जांच में शामिल होने के लिए पहले 12 अप्रैल को बुलाया था। मैंने उन्हें कहा कि मैं बिजी होने की वजह से नहीं आ सकता।'
चन्नी बोले- तैयार हूं, अकेले विजिलेंस दफ्तर जाऊंगा
चन्नी बोले, 'विजिलेंस ने फिर मुझे 20 अप्रैल को बुलाया था। प्रेस कॉन्फ्रेंस में सच बोला तो मान सरकार बौखला गई और आज ही बुला लिया गया। पंजाब सरकार ने बैसाखी की छुट्‌टी होने के बावजूद मेरे लिए विजिलेंस ऑफिस खोला है, ताकि तंग किया जा सके। मैं CM भगवंत मान की सरकार के अत्याचार सहने के लिए तैयार हूं।
पंजाब सरकार मारपीट कर सकती है, यहां तक कि हत्या भी करवा सकती है, लेकिन मैं विजिलेंस ऑफिस अकेले जाऊंगा। पंजाब सरकार मुझे गिरफ्तार कर सकती है। मुझे आज ही जेल में डाल सकती है। मगर, मुझे अपने गुरु और चमकौर साहिब के बड़े साहिबजादों से मान सरकार के अत्याचार सहन करने की शक्ति मिल रही है।'
जमीन बेच लड़ा चुनाव, कोई प्रॉपर्टी नहीं
चन्नी ने कहा कि CM भगवंत मान ने बताया कि उन्होंने हर चुनाव में अपनी 8-10 किले जमीन बेची। आज उनके पास कोई जमीन नहीं है। उन्होंने अपनी जमीन लोगों की सेवा में लगाई है। उन्होंने कहा कि CM भगवंत मान ने बताया कि मैं रजवाड़ा हूं और मेरे पास 170 करोड़ की प्रॉपर्टी है। लेकिन उनके पास केवल घर, ऑफिस और एक दुकान के अलावा कोई प्रॉपर्टी नहीं है। यदि इसके अलावा उनकी कोई संपत्ति होगी तो वह पंजाब सरकार या गुरुद्वारा साहिब के नाम लिख देंगे।
भावुक हुए चन्नी, बोले- किसी से पैसे नहीं लिए
उन्होंने कहा कि मैंने आज भी अपने घर अखंड पाठ रखा है और एक साल में 4 बार अखंड पाठ करवाता हूं। इस दौरान वह भावुक हुए और रोने लगे। चन्नी ने कहा कि उन्होंने आज तक कभी किसी से पैसे नहीं लिए। कोई कह दे कि उन्होंने किसी की बदली के पैसे लिए तो उन्हें फांसी दे दी जाए। मेरे इलाके में कह दे कोई कि चन्नी को चाय पिलाई थी।
चन्नी ने कहा कि वह जब चुनाव लड़ते हैं तो जिस गांव जाना होता है, वहां घर से चाय-पकौड़े भेजते हैं। अपनी जमीन बेचकर चुनाव लड़े हैं। आज उनके पास कोई जमीन नहीं है। केवल उनके बेटे का शैलर का कारोबार है। बावजूद इसके पंजाब सरकार मुझे भ्रष्टाचार कह रही है। उन्होंने चुनौती दी कि सरकार साबित करे कि कभी किसी से एक पैसा भी लिया हो।
जालंधर में सरकार के खिलाफ बोले थे चन्नी 
चरणजीत चन्नी कल जालंधर में थे। यहां उन्होंने लोकसभा उपचुनाव की उम्मीदवार कमलजीत कौर का नामांकन भराया। इसके बाद चन्नी ने मुख्यमंत्री भगवंत मान और AAP सुप्रीमो अरविंद केजरीवाल पर जमकर भड़ास निकाली थी। चन्नी ने AAP सरकार को दलित और सिख विरोधी करार दिया था। इसके दो घंटे बाद ही सरकार का रिएक्शन आ गया। रिएक्शन विजिलेंस के माध्यम से आया कि वह जांच में 20 अप्रैल को नहीं बल्कि आज ही पेश हों।
CM भगवंत मान ने अकाल तख्त जत्थेदार का अपमान किया
चन्नी ने कहा कि CM भगवंत मान ने अकाल तख्त के जत्थेदार का अपमान करने का प्रयास किया। वह जब इसके खिलाफ बोले तो पंजाब सरकार बौखला गई। उन्होंने कहा कि पंजाब सरकार उनके 10-12 सवालों के जवाब दें। उन्होंने कहा कि CM मान जवाब दें कि वह किस आधार पर जत्थेदार के खिलाफ बोले।
चन्नी ने कहा कि CM भगवंत मान भले ही सिख परिवार में पैदा जरूर हुए हैं, लेकिन संप्रदाय और संस्कारों का पता होना चाहिए था। उन्होंने कहा कि भगवंत मान ने अभी तक जत्थेदार से माफी नहीं मांगी है।
कांग्रेस बोली- चुनावी हार देख बौखलाई सरकार
विधानसभा में नेता प्रतिपक्ष प्रताप सिंह बाजवा और कांग्रेस के पंजाब प्रधान अमरिंदर सिंह राजा वड़िंग ने कहा कि विजिलेंस ने यह मैसेज सरकार के दबाब में भेजा है। चुनाव में अपनी हार और प्रदेश में गिरती लोकप्रियता को देखते हुए सरकार बौखला गई है। चन्नी के सरकार को दलित विरोधी करार देते ही विजिलेंस ने इंतजार किए बगैर ही चन्नी को तुंरत पेश होने के लिए मैसेज कर दिया।
सिद्धू के अलावा सभी कांग्रेसी नेता मौजूद 
प्रेस कॉन्फ्रेंस में कांग्रेसी नेता नवजोत सिंह सिद्धू के अलावा समूची सीनियर लीडरशिप मौजूद है। इनमें पूर्व CM चरणजीत सिंह चन्नी समेत प्रदेश इंचार्ज हरीश चौधरी, प्रदेशाध्यक्ष अमरिंदर सिंह राजा वड़िंग, कांग्रेस से नेता प्रतिपक्ष प्रताप सिंह बाजवा, वर्किंग अध्यक्ष भारत भूषण आशु, राजकुमार चब्बेवाल समेत अन्य नेता शामिल हैं।
ये खबर भी पढ़ें 
विजिलेंस ऑफिस पहुंचे पूर्व CM चन्नी: आय से अधिक संपत्ति केस में 50 से ज्यादा सवाल, भांजे से मिले 10 करोड़ पर भी पूछताछ संभव 
पंजाब के पूर्व सीएम चरणजीत सिंह चन्नी मोहाली स्थित विजिलेंस ब्यूरो के ऑफिस पहुंच गए हैं। आय से अधिक मामले में विजिलेंस ने चन्नी के लिए 50 से ज्यादा सवाल तैयार किए हैं। चन्नी से माइनिंग केस में उनके भांजे भूपिंदर हनी से बरामद हुए 10 करोड़ के बारे में भी पूछताछ की जा सकती है (पूरी खबर पढ़ें)